
Татарстан Президенты Рөстәм Миңнеханов Ислам хезмәттәшлеге оешмасы әгъзалары булган илләрнең Гадәттән тыш һәм Тулы вәкаләтле илчеләре белән очрашты. Очрашу «Казан Экспо» күргәзмә үзәгендә «Россия – Ислам дөньясы: KazanSummit 2021» XII халыкара икътисадый саммиты кысаларында узды.

Рөстәм Миңнеханов илчеләргә Kazansummitта катнашулары өчен рәхмәт белдерде. «Әлеге чара елдан-ел абруй казана, анда катнашучыларның географиясе киңәя. Без сезгә Форумда ярдәм иткәнегез өчен рәхмәтлебез», - дип мөрәҗәгать итте ул очрашуда катнашучыларга.

ТР Президенты билгеләп үткәнчә, күп милләтле һәм күп конфессияле Россия өчен Ислам дөньясы белән хезмәттәшлек тышкы сәясәтнең мөһим векторларының берсе булып тора. «Бүген Татарстан – Россиянең чит илләрдәге Ислам дөньясы белән хезмәттәшлеге буенча нәтиҗәле мәйданчыкларның берсе. Безнең республика – илнең сәнәгате алдынгы үсеш алган һәм инновацион төбәкләрнең берсе. Без мөселман компанияләре һәм инвесторлары белән хезмәттәшлек авангардында торабыз», - диде ТР Президенты.

Ул билгеләп үткәнчә, «Россия – Ислам дөньясы» стратегик караш төркеме мөселман дөньясы белән бергәләшеп эшләүнең нәтиҗәле механизмнарының берсе булып тора. 2014 елдан башлап Оешманы Рөстәм Миңнеханов җитәкли. Төркемнең төп бурычлары арасында – Россиянең Ислам дөньясы белән алга таба якынаюына һәрьяклап ярдәм итү, икътисадый хезмәттәшлекне җайга салу, яшьләр һәм иҗтимагый оешмаларның үзара хезмәттәшлеген киңәйтү. Шулай ук Россия мөселман халыкларының традицион кыйммәтләрен алга этәрү буенча да эш алып барыла.

Рөстәм Миңнеханов билгеләп үткәнчә, Татарстан киләчәктә ИХО илләре белән хезмәттәшлекне ныгытырга тели. «Без йөк автомобильләре, вертолетлар, йөк пассажир суднолары, нефть химиясе продукциясе, нефть-газ чыгару җиһазлары, компрессорлар, азык-төлек һәм авыл хуҗалыгы товарларын китереп торулар белән кызыксынабыз. Сезнең компанияләрне республикабызның инвестицион проектларында катнашырга чакырабыз», - дип билгеләп үтте Рөстәм Миңнеханов.

«Без хезмәттәшлек өчен ачык һәм сезнең ил компанияләре белән уртак үзара файдалы проектлар буенча эшләргә шат булачакбыз», - дип өстәде ТР Президенты.
Рөстәм Миңнеханов KazanSummit-2021 киңлекләрендә ИХО илләре илчеләре белән очрашты